Euroopa riigid, kus Lidl tegutseb
Lidli avamisnädal juunis 2016 Vilniuses Leedus
**Lidl Stiftung & Co. KG** (varem *Schwarz Unternehmenstreuhand KG*) on Saksamaa odavmüügikaupluste kett, mis asutati 1930. aastal. Tänapäeval kuulub ketti enam kui 10 000 poodi üle Euroopa ja USA. Ettevõte on tööandjaks ligikaudu 315 000 inimesele.

Lidli emaettevõte on Schwarz-Gruppe. Ettevõtte peakontor asub Neckarsulmi linnas Baden-Württembergi liidumaal. Lidli kaupluste kõigi müügisaalide kujunduses on sinine ja kollane värvus. Lidl kasutas aastaid madalaid kassasid. Lidli Soome pikka kasvu töötajad kurtsid nende ebamugavuse üle.

Üheks Lidli ärimudeliks on kaupadele kahele poolele vöötkoodi lisamine, mille eesmärgiks on kassapidaja tööd kiirendada. 2018. aasta sügisest hakkas kauplus müüma lisaks kosmeetikumidele ja kašmiirkudumitele ka Saksa modelli Heidi Klumi disainitud rõivasarja. Lidli kaupade madal hind tuleneb pakendatud toitude tootmismahust ja säilivusajast. Lidl müüb osa kaupu euroalustel, et vähendada tööjõukulu.

3. märtsil 2022 avas Lidl Eestis kaheksa kauplust neljas Eesti linnas: Tallinnas Sõpruse puiesteel, Mustamäel Karjavälja tänaval, Lasnamäel Raadiku tänaval ja Tähesaju teel ning Rannamõisa teel; Tartus Annelinnas Kalda teel, Narvas Tallinna maanteel ja Pärnus Riia maanteel, esialgu oleks poe avamine Lätiga samal ajal, kuid Lätti siseneti 2021. aasta oktoobris.

Tegevus Euroopas ja Ameerika Ühendriikides
------------------------------------------

Lidl Soomes Seinäjoes
1994. aastal alustas Lidl Ühendkuningriigis tegevust ühe kauplusega. 2017. aasta seisuga oli Lidl Ühendkuningriigi toidukaubandusettevõtete seas suuruselt seitsmendal kohal.

2002. aastal alustas Lidl Soomes tegevust kümne kauplusega. Lidl Soome vältis esimestel tegutsemisaastatel suhtlust meediaga, kuid 2004. aastal avaldas Lidl Soome esindaja kaudu lubaduse, et nende kett on kõige soodsam. 2007. aastal oli tegevjuhi Lauri Sipponeni sõnul suurem osa nende klientidest väikese sissetulekuga inimesed ja elus hästi hakkama saavad välismaalased. Aastatel 2011 ja 2012 oli nende põhikliendiks kaheliikmeline perekond. 2013. aastal teatas Sipponen, et neil on raskusi Soome riikliku alkoholimüüja Alko allüürnikuks saamisega. Sipponeni sõnul on Soome Lidl hakanud alates 2013. aastast pöörama tarbija ootustele rohkem tähelepanu.

Soome meediaseire ettevõtte T-Media arendusdirektor Riku Ruokolahti leidis, et Lidli maine Soomes on sellest ajast paranenud ja ketist on saanud praktiliselt turuliider. Aasta hiljem olid aga Lidli Soome kaupluste hinnad Lidl Saksamaa kaupluste hindadest kallimad. T-Media uuring leidis, et Soome Lidli klientide keskmine rahuloluindeks on 3,27 ja alates 2015. aastast on see indeks püsinud üle 3,5. Soome tarbijakäitumise uurija Nina Kahmani sõnul on maine paranemise taga Lidli ja Soome kaubamajade hea kvaliteediga kaupade hindade samastumine. 2016. aasta seisuga oli Soomes 162 Lidli kauplust ja soodsaimate hindade edetabelis olid need esimesel kohal. Sama aasta seisuga omas Lidl 8,8–9,3% Soome turust ja avas seitse uut poodi. 2017. aasta seisuga omas Lidl Soomes turust umbes 7%, 169 poodi ja kaks logistikakeskust. Sama aasta aprilli seisuga oli Lidl Soome soodsaimate hindade edetabelis kolmandal kohal. Lidli Soome tarnijate arv on perioodil 2004–2017 kasvanud viis korda. Sipponeni sõnul on 2017. aasta seisuga Soomes vaid väike rühm inimesi, kellele Lidl üldse ei meeldi. Sipponen teatas sama aasta 4. detsembril, et Lidl kavatseb Järvenpääle ehitada uue logistikakeskuse ja Helsingi ümbrusse järgmise kümne aasta jooksul umbes 45 uut poodi Suur-Helsingi elanike arvu kasvu tõttu.

Lidl avas 2015. aasta 15. juunil USA turule keskenduva peakorteri Arlingtoni maakonnas ja üheksa poodi, millega loodi 5000 töökohta. Lidli kommertsjuhi Boudewijn Tiktaki sõnul keskendub kauplus traditsioonilisi turustuskanaleid kasutavatele poodidele ja poodide asukoht valiti peakorteri läheduse tõttu. Esimestena avatud poed asuvad Põhja-Carolina, Lõuna-Carolina ja Virginia osariigis. Poed on avatud seitse päeva nädalas kella 8–21. Kogu USAs müüdav kaup on Lidli enda valmistatud.

Probleemid
----------

2010. aasta veebruaris Lidli eramärgise Reinhardshof all müüdud juust sisaldas listeeriat. Ettevõte ei suutnud tarnet õigel ajal peatada. Saksamaal suri üks inimene pärast juustu söömist mürgistusse. Lidlile määrati 1,5 miljoni euro suurune trahv toidualaste õigusnormide rikkumise eest.

2013. aasta novembris müüs Lidl Saksamaal kuldmünte. Nende kulla väärtus osutus madalamaks kui ostuhind, mida Lidl ostjatelt küsis. Lidli kuldmünt maksab vaid viiendiku selle ostuhinnast.

2017. aasta augustis eemaldas Lidl oma poodidest kanamune, kuna need võisid olla saastunud parasiitide tapmiseks mõeldud mürgise kemikaali jääkidega.

2017. aasta septembris eemaldas Kreeka Lidl tarbijate kaebuste tõttu Kreeka turu jaoks loodud tootemärgi Eridanous pakenditel Thíra saarel asuvat Anastasia kirikut kujutatavatelt piltidelt kiriku ristid. Lidli sõnul kinnitab eemaldamine kõikide olemasolevate uskude austamist.

Tegevus Baltimaades
-------------------

Aastal 2013 teatas Lidl kavatsusest astuda Leedu turule. Lidl Lietuva kommunikatsiooniosakonna juhataja Agne Dalia Gaizauskiene sõnul ehitasid nad 2015. aastal Leedusse logistikakeskuse ja poode ning ostsid krunte. Lidl avas 2016. aasta 2. juunil Leedus 15 poodi (viis Vilniuses, kaks Kaunases ning ühe Klaipedas, Šiauliais, Alytuses, Marijampoles, Kedainiais, Telšiais, Kretingas ja Mazeikiais). 2018. aasta seisuga on Leedus 35 kauplust. Lidli tulek Leetu langetas ajaloos esimest korda Maxima käivet. Rimi tegevjuhi Vaido Padumäe sõnul pakub Lidl Leedus värske kauba segmendi puhul enamjaolt kohalikku toodangut. Lidli Leedu osakonda on juhtinud Jussi Nummelin.

28. juulil 2017 teatati, et Lidl rajab Läti esimese poe Purvciemsi mikrorajooni Riias. Läti ehitusettevõtte Baiba Gaisa ja Lätis Lidli esindava kinnisvaraettevõtte SIA MMS Property Solutionsi 22. detsembril 2016 sõlmitud kinnisvara ostu-müügilepingu tõttu on Lidli seostatud Riiga Lidli logistikakeskuse rajamises. Lidli Leedu kommunikatsiooni ja korporatiivsuhete osakonna juht Valds Lopeta kinnitas Läti turule sisenemist, töötajate värbamist ja teatas võimalike asukohtadega tutvumisest. Esimesed poed avatakse Riias, Liepājas ja Jūrmalas. Riia elanikud olid Lidli logistikakeskuse ehitamisel vastu puude mahavõtmisele. Riia tootmis- ja laokompleksi SVV.pm omanik Vadim Skorohod kaebas servituudi alusel Lidli peale politseile, sest logistikakeskuse ehitamine sulgeb tema ettevõtte juurde viiva tee. Lidl ostis samal põhjusel kõrvalkrundil asuva hotelli ja sulges selle, et vältida servituudi alusel hotellikülastajatele ligipääsu hotelli sõiduks ja sealt väljumiseks.

### Tegevus Eestis

Lidl plaanis aastail 2004–2006 tulla Eestisse, kuid ettevõte siiski loobus sellest – Lidl hankis 2004. aasta kevadel krundi Tänassilma tehnopargis. Varem kuulusid neile Tallinnas Pae 2 ja Tartus Riia mnt 175 A krundid. 2004. aastal huvitas ettevõtet kaheksa Eesti linna ning riigi kirde- ja lõunaosad. Lidli-nimelised äriühingud kustutati äriregistrist 2009. aastal.

12. oktoobril 2016 registreeriti inforegistris Lidliga seotud ettevõte OÜ MMS Property Solutions. 2017. aasta veebruaris küsis OÜ MMS Property Solutionsit esindav advokaadibüroo Tartu linnalt Anne 44 krundi ostuvõimaluse kohta. Veel näidati huvi Tartus Jaama tänaval ja Kalda teel asuvate kruntide vastu. 2017. aasta 2. oktoobril ostis OÜ MMS Property Solutions Tartus aadressil Kalda tee 29 asuva ärimaa. Tartu linnaplaneerimise ja maakorralduse osakonna juhataja Urmas Ahvena sõnul huvitus Lidl Annelinnas asuvast 1,12-hektarilisest Mõisavahe 75 kinnistust. Tartu linnavalitsus võttis 2018. aasta 19. detsembril vastu ja saatis avalikule väljapanekule Kalda tee 29 krundi (kuni 3264 m² ehitisealuse pinnaga hoonestus) ja lähiala detailplaneeringu, mis seab tingimuseks kuni kolmekorruseliste ärihoonete ehitamise. Lisaks anti luba Kalda tee 27 krundile kuni 1679 m² ehitisealuse pinnaga hoonestuse rajamiseks. Detailplaneeringu koostaja on AS Kobras.

OÜ MMS Property Solutions ostis 2017. aasta 21. veebruaril kontsernilt Tallinna Kaubamaja Narvas aadressil Tallinna mnt 7 asuva 7474-ruutmeetrise krundi, mis kuulus aastatel 2004–2006 ettevõttele Lidl Eesti OÜ. Lidl Eesti OÜ müüs krundi 2006. aastal kontsernile Tallinna Kaubamaja. OÜ MMS Property Solutions tellis planeeringu Tallinnas Lasnamäel Seli asumis Raadiku 11 ja Raadiku 11a katastriüksustele pärast Tallinna linnavalitsuse detailplaneeringu algatamise ettepanekut ehitada sinna toidu- ja esmatarbekaupade kauplus. Planeeritakse 12 599-ruutmeetrist ala, Kiviku bussipeatuse nihutamist katastriüksuste põhjaküljele ning 130 tavasõiduki ja 19 jalgrattakohaga parkimisala.

OÜ MMS Property Solutions ostis 2017. aasta 9. mail Tallinna Kristiine linnaosas ettevõttelt Alert Auto OÜ Sõpruse puiestee 153 kinnistu suurusega 6913 ruutmeetrit ja sellest ehitatavale hoonele reserveeritakse 2765 ruutmeetrit. Telliti projekteerimistingimused projekteerimisettevõttelt K-Projekt. Tallinna linnaplaneerimise ameti detailplaneeringute teenistuse Mustamäe, Kristiine ja Nõmme osakonna juhataja Mari Suvi sõnul peab projekteeritav ehitis olema esinduslike joontega ja kontekstiga sobima. Tallinna linna sõnul rajab Lidl ühe kahekorruselise hoone.

Narva linnavalitsus esitas 2017. aasta 16. nädalal OÜ MMS Property Solutionsile projekteerimistingimused, mis põhineb 2001. aastast kehtival Narva Tallinna maantee ja Puškini tänava ristmiku kvartalit kirjeldaval detailplaneeringul. Detailplaneering näeb ette kahe- kuni neljakorruselist kaubandushoonet. Narva linnavalitsus nõuab detailplaneeringus OÜ MMS Property Solutionsilt arhitektuurilahenduse leidmiseks konkursi korraldamist ning et kontseptsioon rikastaks keskkonda, oleks arhitektuurselt silmapaistev, domineeriks linnaehituses ja poleks tüüplahendus. Lisaks nõuab Narva linnavalitsus, et arhitektuurikonkursil osaleks vähemalt kolm bürood, Narva linn saaks otsustamisel kaasa rääkida ja sissesõitude ümberkorraldus toimuks vastavalt liikluskoormusele ning jalakäijate ja kergliiklejate ohutusele. Narva arhitektuuri- ja linnaplaneerimise ameti direktor ning linna peaarhitekt Ivan Sergejevi sõnul on linn sissesõitude ümberkorraldamisel nõustunud kergliiklejate ohutust arvestades ringi mahasõidu juurde rajada Lidli poe parklasse viiva sissepääsu. Sergejevi sõnul tahab ta Lidli tulekut, ent mitte kasti välimuse ja Lasnamäe miljööga hoone projekteerimist ning soovib, et arvestataks linna tingimustega. OÜ MMS Property Solutions põhjendas oma eelistust ümberkaudsete hruštšovkade välimusega. OÜ MMS Property Solutions juhatuse liige Tarvo Kubja sõnul on arhitektuurikonkursi korraldamise nõue õigustühine, kuna kehtiv üldplaneering kohustab konkurssi korraldama ainult olulisimate ja ajalooliste rajoonide puhul, konkursi korraldamise tunnused pole seotud Lidli kaubanduskeskusega ja Narva linn piirab arhitektuurivalikuid meelevaldselt. Narva linnavalitsus põhjendas konkursi korraldamist sellega, et kaubanduskeskuse asukoht on oluline, kuna see jätab linna külastajatele linnast ja selle peatänavast esmamulje. Narva linnavolikogu linnaehituse ja arengu komisjoni liikmete sõnul tuleb korraldada arhitektuuriline ideekonkurss. Narva linnavalitsus soostus konkursi tingimustest tüüplahendust sätestava nõude eemaldama. Tallinna mnt 7 Lidl kaupluse arhitektuurivõistlusel said kolmanda koha arhitektid Aleksandr Zverev ja Ingrid Aasoja-Zverev.

Lisaks nimetatud kinnistutele omab MMS Property Solutions OÜ Tallinnas veel kinnistuid aadressidel Tähesaju 2, Tähesaju 4, Rannamõisa tee 12, Rannamõisa tee 12a, Rannamõisa tee 14, Rannamõisa tee 14a ja Rannamõisa tee 14b.

2017. aasta 17. augustil teavitas kaupmeeste liidu tegevjuht Nele Peil kõigi Eesti jaekaubandusturu osaliste huvist Lidli saabumise suhtes. Sama aasta 31. augustil teatas Soome Lidli tegevdirektor Lauri Sipponen, et Lidl laieneb Eestisse ja Lätti 2020. aastatel.

2017. aasta 9. oktoobril arutasid Jõhvi kultuuri- ja spordi- ning haridus- ja noorsookomisjonid ühisistungil eelnõud, mille eesmärk oli algatada detailplaneering, mis näeb ette Jõhvi kruntidel Narva maantee 11 ja 11a asuvate Jõhvi kultuurimaja ja garaaži täielikku lammutamist ning kruntide liitmist, et väidetavalt ehitada selle asemel Lidli pood. Jõhvi haridus- ja noorsookomisjoni esimehe Meelis Tindi sõnul oli eelnõu toetajaid ja vastuolijaid võrdselt. Tema sõnul korrastab hoone lammutamine linnapilti. Sama aasta 11. oktoobri õhtul arutas detailplaneeringut Jõhvi volikogu majandus- ja eelarvekomisjon. 12. oktoobril arutas detailplaneeringut Jõhvi volikogu. Krundi Narva maantee 11a omaniku OÜ AMV Servis juhatuse liikme Hanno Raiendi sõnul on ostjaks üks advokaadibüroo. Jõhvi vallavalitsuse arhitekt Andres Toome ei soovi krundile poeketi säästlikule ehitamisele suunatud tüüpprojekti ehitamist, ent pood pole väidetavalt huvitatud detailplaneeringu muutmisest. Muinsuskaitseameti peadirektori Siim Raie sõnul on lammutamine kahetsusväärne. 2017. aasta novembri lõpus andis vandeadvokaat Veikko Toomere teada, et arendaja palus lõpetada detailplaneeringu algatamise menetluse, kuna Jõhvi vallavalitsus ei reageerinud muinsuskaitseameti kirjale ja aeg jookseb. Tinti sõnul oli menetluse peatamise põhjuseks see, et Jõhvi vallavalitsus ei otsinud lahendusvariante.

2017. aasta 22. novembril alustas Lidl Tallinna ostujuhi otsimist. 2018. aasta 15. juunil alustas Lidl töölepingute nõustaja ja advokaadi otsimist.

Selveri äriarvestuse juhi Kristjan Andersoni sõnul põhjustab Lidli tulek kaubanduskettide üheks tervikuks liitumist.

MMS Property Solutions OÜ vahetas nime. Uus nimi on Lidl Eesti OÜ. Ettevõtte 2017. aasta kahjum oli 84 000 eurot. Samal aastal suurendas ettevõte osanik CE-Beteiligungs-GmbH osakapitali 5 miljoni euro võrra ning maksis muudesse reservidesse 5 miljonit eurot.

Lidli on Eestis esindanud Tarvo Kubja ja Henri Pullisaar. Lidli Baltikumi tulekut korraldas Leedu ettevõtte.

Tunnustus
---------

* Hõbemedal Lidli toodetud vahuveini Crémant de Bourgogne Blanc NV eest rahvusvahelisel veini ja kange alkoholi võistlusel (2017)

Viited
------

1. 1 2 3  Marge Väikenurm (17.03.2017). "Saksa odavpood hiilib Eesti turule". *Äripäev*.
2. 1 2  "Narva kesklinna tahetakse ehitada Lidli kauplus". *Põhjarannik*. AS PR Põhjarannik. 26. aprill 2017. Originaali arhiivikoopia seisuga 27. aprill 2017.
3. 1 2 3 4 5  Mari Manninen (25. august 2017). "Lidl karisti halpakaupan maineen ja nousi hylkiöstä hyvikseksi – vuosien ajan asiakkaissa korostuivat kaksi ääripäätä: köyhät ja rikkaat". *Helsingin Sanomat* (soome keeles). Sanoma Media Finland Oy. Originaali arhiivikoopia seisuga 25. august 2017.`{{netiviide}}`: CS1 hooldus: tundmatu keel (link)
4. ↑  Rivo Veski (4. mai 2017). "Mis on Lidl ja kas Eesti kaupmehed peaksid selle tulekut tõsimeeli kartma?". *Delfi*. AS Ekspress Meedia. Originaali arhiivikoopia seisuga 4. mai 2017.
5. ↑  "Heidi Klum für Lidl". *Heidi Klumi koduleht* (saksa keel).`{{netiviide}}`: CS1 hooldus: tundmatu keel (link)
6. ↑  "Heidi Klum disainib Lidli poeketile rõivasarja". *Õhtuleht*. Ekspress Grupp ja Eesti Meedia. 6. juuni 2017.
7. 1 2  Rivo Veski (23. aprill 2018). "Lidli tulek lööb suurpoodide kaardipaki segamini. Kellest saab suurim?". *Delfi*. AS Ekspress Meedia. Originaali arhiivikoopia seisuga 23. aprill 2018.
8. ↑  Lidl avas Eestis kaheksa kauplust ERR Majandus, 03.03.2022.
9. ↑  Sarah Butler (22. august 2017). "Lidl overtakes Waitrose as UK shoppers turn to discounters". *The Guardian* (inglise keeles). Guardian News and Media Limited. Originaali arhiivikoopia seisuga 22. august 2017.`{{netiviide}}`: CS1 hooldus: tundmatu keel (link)
10. 1 2 3 4  Argo Ideon (13. juuni 2017). "Lidl pole Soome poekettide seas kõige odavam". *Maaleht*. Ekspress Meedia AS. Originaali arhiivikoopia seisuga 13. juuni 2017.
11. ↑  Romet Kreek (24. mai 2017). "Prisma eksjuht: Lidli tulek toob kindlasti hinnasõja". *Delfi*. AS Ekspress Meedia. Originaali arhiivikoopia seisuga 24. mai 2017.
12. 1 2  Petri Sajari (4. detsember 2017). "Lidl valmistautuu kovaan kasvuun – aikoo avata 40–50 uutta myymälää pääkaupunkiseudulle ja rakennuttaa jakelukeskuksen Järvenpäähän". *Helsingin Sanomat*. Sanoma Media Finland Oy. Originaali arhiivikoopia seisuga 4. detsember 2017.
13. 1 2  Zlata Rodionova (20. juuni 2017). "BARGAIN BUBBLY The £7.99 Lidl sparking wine that tastes as good as top champagne but is SIX times cheaper". *The Sun* (inglise keeles). News Group Newspapers Limited. Originaali arhiivikoopia seisuga 21. juuni 2017.`{{netiviide}}`: CS1 hooldus: tundmatu keel (link)
14. ↑  Georg Hochmuth. "Vier Deutsche an Bakterien-Käse erkrankt". *Die Presse*, 18. jaanuar 2010 c) APA/GEORG HOCHMUTH.
15. ↑  "Goldiges Versprechen". *Das Erste (ARD)* (saksakeelne). 25. november 2013.
16. ↑  Martin Kutti (8. august 2017). "Parasiite tapnud Hollandi ettevõtted põhjustasid Euroopas munaskandaali". *Postimees*. AS Eesti Meedia. Originaali arhiivikoopia seisuga 9. august 2017.
17. ↑  "Retrait des croix du paysage grec sur ses emballages: Lidl présente ses excuses aux personnes qui ont pu être choquées". *RTL Info*. 31. august 2017. Originaali arhiivikoopia seisuga 1. september 2017.
18. ↑  BNS (02.06.2016). "Saksa Lidl avab neljapäeval Leedus 15 poodi". *Postimees Majandus*.
19. ↑  Merilin Pärli (19. august 2017). "Intervjuu | Vihand: Coop on turuliider vaatamata konkurentide unistustele". *ERR*. Eesti Rahvusringhääling. Originaali arhiivikoopia seisuga 19. august 2017.
20. ↑  Arvo Uustalu (3. september 2017). "Odavketi Lidl tulek Eestisse paneb raskesse olukorda nii konkurendid kui ka tootjad". *Õhtuleht*. AS SL Õhtuleht. Originaali arhiivikoopia seisuga 4. september 2017.
21. ↑  Maarit Eerme (15. september 2017). "Prisma uus juht: võtan kaotatud turuosa tagasi". *Äripäev*. Äripäeva ajaleht: AS Äripäev. Lk 9.
22. ↑  Lidl avab Lätis oma esimese poe Riia äärelinnas, Err.ee, 28. juuli 2017
23. ↑  Sandra Dieziņa, Elīna Pankovska (3. august 2017). "Rīgā, iespējams, taps arī Lidl loģistikas centrs". *dienas bizness* (läti keel). Originaali arhiivikoopia seisuga 3. august 2017.`{{netiviide}}`: CS1 hooldus: tundmatu keel (link)
24. ↑  Guntars Veidemanis (29. jaanuar 2018). "'Lidl' lielā slepenībā apstiprina ienākšanu Latvijā". *Delfi*. Originaali arhiivikoopia seisuga 29. jaanuar 2018.
25. ↑  "Lidl не даёт проходу". *LTV7* (vene keeles). Latvijas Televīzija. 14. august 2018. Originaali arhiivikoopia seisuga 15. august 2018.`{{netiviide}}`: CS1 hooldus: tundmatu keel (link)
26. ↑  Merlis Nõgene (19.07.2006 2:33). "Saksa kauplustekett Lidl loobus Eestisse tulemisest". *ERR Majandus*. Vaadatud 11.02.2017 14:54.
27. 1 2  Andres Kärssin (7. juuli 2004). "Saksa Lidl ostis Eestis esimesed poekohad". *Äripäev*. AS Äripäev. Originaali arhiivikoopia seisuga 27. aprill 2017.
28. 1 2  "MMS Property Solutions OÜ – Ülevaade @ Inforegister.ee". *Inforegister*. 12.10.2016.
29. ↑  Jüri Saar (16.03.2017). "Eesti taas sihikul? Odavpoodide kett Lidl tahtis osta Anne sauna". *Tartu Postimees*.
30. ↑  "MMS PROPERTY SOLUTIONS OÜ - Ülevaade @ Inforegister.ee". *Inforegister*. Register OÜ. Originaali arhiivikoopia seisuga 12. oktoober 2017.
31. ↑  Jüri Saar (23. mai 2017). "Kas odavpoodide kett Lidl kolib Tartus Prisma naabriks?". *Postimees*. AS Eesti Meedia. Originaali arhiivikoopia seisuga 28. mai 2017.
32. ↑  "Saksa odavpoekett Lidl planeerib Annelinna kauplust". *Tartu Postimees*. 19. detsember 2018. Originaali arhiivikoopia seisuga 19. detsember 2018.
33. 1 2  "Lidl soovib kauplust rajada Lasnamäele". *ERR*. 28. aprill 2017. Originaali arhiivikoopia seisuga 1. mai 2017.
34. ↑  "Lidl ostis Tallinnasse Sõpruse puiesteele krundi". *City24*. Kinnisvaraportaal AS. 19. mai 2017. Originaali arhiivikoopia seisuga 25. mai 2017.
35. ↑  "Alert Auto OÜ – Ülevaade @ Inforegister.ee". *Inforegister*. Originaali arhiivikoopia seisuga 8. juuni 2017.
36. 1 2  Merilin Pärli (18. mai 2017). "Lidl soovib Narva nõutavast arhitektuurikonkursist mööda minna". *ERR*. ERR. Originaali arhiivikoopia seisuga 18. mai 2017.
37. ↑  Ilja Smirnov (18. mai 2017). "Lidl ja Narva linnavõimud vaidlevad arhitektuuri ja planeeringu üle". *Põhjarannik*. AS PR Põhjarannik. Originaali arhiivikoopia seisuga 18. mai 2017.
38. ↑  "Narva Lidl". Originaali arhiivikoopia seisuga 23. november 2017.
39. ↑  "Lidl pani märgi maha veel kahte kohta". *Kinnisvarauudised.ee*. AS Äripäev. 30. mai 2017. Originaali arhiivikoopia seisuga 1. juuni 2017.
40. ↑  Nele Peil (17. august 2017). "Lidl hoiab meeled pinevil". *Äripäev*. AS Äripäev. Originaali arhiivikoopia seisuga 17. august 2017.
41. ↑  Pirkko Tammilehto (1. september 2017). "Lidl laajentaa Viroon ja Latviaan". *Kauppalehti* (soome keeles). Alma Media Oyj. Originaali arhiivikoopia seisuga 1. september 2017.`{{netiviide}}`: CS1 hooldus: tundmatu keel (link)
42. ↑  Gerli Romanovitš (11. oktoober 2017). "Stalinistlik kultuurimaja võib asenduda Lidli tüüppoega". *Põhjarannik*. AS PR Põhjarannik. Originaali arhiivikoopia seisuga 12. oktoober 2017.
43. ↑  Erik Kalda (22. detsember 2017). "Lidl taganes vanast kultuurimajast". *Põhjarannik*. AS PR Põhjarannik. Originaali arhiivikoopia seisuga 22. detsember 2017.
44. ↑  Martin Maris (22. detsember 2017). "PURCHASING MANAGER FOOD (F/M)". *cv-online*. CV-Online Estonia OÜ. Originaali arhiivikoopia seisuga 26. detsember 2017.
45. ↑  "CONSULTANT EMPLOYMENT LAW". *cv.ee*. 15.06.2018. Originaali arhiivikoopia seisuga 16. juuni 2018.
46. ↑  "LAWYER". *cv.ee*. 15.06.2018. Originaali arhiivikoopia seisuga 16. juuni 2018.
47. ↑  Jürgen Klemm, Maarit Eerme (5. jaanuar 2018). "Mis juhtub kaubanduses alanud aastal?". *Kaubandus (Äripäev)*. AS Äripäev. Originaali arhiivikoopia seisuga 5. jaanuar 2018.
48. ↑  "Lidl Eesti kahjum oli mullu pea miljon eurot". *Postimees*. 24. juuli 2018. Originaali arhiivikoopia seisuga 24. juuli 2018.
49. ↑  Rivo Veski (27. aprill 2017). "Ta tulebki: Lidl valis ühele esimestest Eesti supermarketitest koha välja". *Delfi*. Ekspress Meedia AS. Originaali arhiivikoopia seisuga 27. aprill 2017.

Välislingid
-----------

* Koduleht